open-index/open-wikipedia-markdown huggingface dataset:
Björn Borg (uimari)

**Björn Borg** (14. marraskuuta 1919 – 13. huhtikuuta 2009) oli ruotsalainen uimari. Hän edusti Ruotsia Berliinin olympialaisissa 1936 ja voitti vuonna 1938 Euroopan mestaruuden 400 ja 1500 metrin vapaauinneissa. Borg ui viisi Euroopan ennätystä. Seuratasolla hän edusti Norrköpings Kappsimningsklubbia. 

Björn Borg osallistui Suomen talvisotaan ruotsalaisten vapaaehtoisten mukana.

## Lähteet
Ammattiopisto Lappia

**Ammattiopisto Lappia** on Länsi- ja Etelä-Lapissa toimiva toisen asteen oppilaitos. Se tarjoaa käytännönläheistä ammatillista koulutusta Kemissä, Muoniossa, Rovaniemellä, Tervolassa (Louella) ja Torniossa.

Ammattiopistossa opiskelee noin 4&nbsp;000 opiskelijaa. Henkilökuntaa on yhteensä noin 350.

Ammattiopisto Lappia syntyi, kun Kemi-Tornion ammattiopisto ja Länsi-Lapin ammatti-instituutti yhdistettiin vuonna 2007.

## Koulutus
Ammattiopisto Lappia tarjoaa koulutusta usealla paikkakunnalla ja koulutusalalla:

* Hyvinvointiala: Kemi 
* Kulttuuriala: Tornio
* Luontoala: Tervola (Loue), Kemi
* Palveluala: Kemi, Rovaniemi, Tornio
* Tekniikan ala: Kemi, Muonio, Tornio

Ammattiopisto tekee yhteistyötä alueen lukioiden kanssa ja tarjoaa opiskelijoilleen myös mahdollisuuden suorittaa kaksoistutkinto.

## Lähteet

## Aiheesta muualla

* Ammattiopisto Lappia
Robert Falla

**Robert Alexander Falla** (21. heinäkuuta 1901 Palmerston, Uusi-Seelanti − 23. helmikuuta 1979 Eastbourne, Uusi-Seelanti) oli uusiseelantilainen lintutieteilijä.

Robert Fallan vanhemmat olivat rautatievirkailija George Falla ja Elizabeth Kirk. Hän opiskeli Auckland University Collegessa, josta hän valmistui vuonna 1927. Hän toimi eläintieteen assistenttina *British, Australian and New Zealand Antarctic Research Expedition* (BANSARE) -nimisellä tutkimusmatkalla *Discovery*-aluksella 1929–1931. Hän oli perustamassa Uuden-Seelannin lintutieteellistä yhdistystä (Ornithological Society of New Zealand) ja toimi seuran ensimmäisenä puheenjohtajana. Hän oli myös Royal Australasian Ornithologists Unionin (RAOU) jäsen ja sen puheenjohtaja 1951–1952, sekä Uuden-Seelannin luonnonsuojeluneuvoston puheenjohtaja 1962–1975. Uuden-Seelannin yliopisto luovutti hänelle kunniatohtorin arvonimen. Hän työskenteli monissa Uuden-Seelannin museoissa, muun muassa Wellingtonin Dominion Museumin johtajana 1947–1966.

Falla avioitui Elayne Mary ”Molly” Burtonin kanssa Te Arohassa 18. toukokuuta 1928 ja heille syntyi kolme lasta.

Falla nimesi linnuista uudenseelanninviistäjän (*Pterodroma pycrofti*) ja tasmanianmeriliitäjän (*Procellaria westlandica*).

## Lähteet
* Muistokirjoitus 
* Bright Sparcs 

### Viitteet
Yhdysvaltain 4. laivasto

**[[Yhdysvallat|Yhdysvaltain]] 4. laivasto** () on USSOUTHCOMin alainen merivoimien yksikkö, jonka toiminta-aluetta ovat Karibia, Keski-Amerikka ja Etelä-Amerikka.

## Historia
4. laivasto perustettiin toisen maailmansodan aikana 1943. Sen kalusto siirrettiin myöhemmin 2. laivastoon ja laivasto lakkautettiin 1950.

Osasto perustamisesta uudelleen ilmoitettiin huhtikuussa 2008.
Laivasto-osaston perustaminen herätti epäilyjä useissa Etelä-Amerikan maissa.
Fidel Castro kirjoitti kyseessä olevan interventiolaivaston.
Argentiinan ja Brasilian hallitukset tekivät virallisen kyselyn sen käyttötarkoituksesta.
Venezuelan Hugo Chávez syytti Yhdysvaltoja pelottelusta ja uhkasi upottaa laivaston alukset.

### 4. laivaston komentajat
* Jonas H. Ingram (1943 &ndash; marraskuu 1944)
*William R. Munroe (marraskuu 1944 &ndash; 1945)
*Thomas Cooley (1945 &ndash; 1946 puoliväli) 
* Daniel E. Barbey (syyskuu 1946 &ndash; maaliskuu 1947)
* Charles McMorris vuoden 1947 puoliväli - heinäkuu 1948
* Rear Admiral Joseph D. Kernan (1. heinäkuuta 2008 - )

## Yksiköt
* Wasp-luokan maihinnousualus *USS Kearsarge (LHD-3)*
* Wasp-luokan maihinnousualus *USS Boxer (LHD-4)*

## Lähteet
The Jay Leno Show

**The Jay Leno Show** oli yhdysvaltalainen keskusteluohjelma, jota Jay Leno juonsi lopetettuaan entisen ohjelmansa *[[The Tonight Show|The Tonight Show’n]]* juontamisen keväällä 2009. Ohjelman ensimmäinen jakso esitettiin NBC:llä 14. syyskuuta 2009 ja viimeinen 9. helmikuuta 2010. Ohjelman lopettaminen johtui matalista katsojaluvuista ja siitä, että se söi myös paikallisuutisten katsojalukuja. Leno palasi maaliskuussa *The Tonight Show’n* isännäksi.

Toisista keskusteluohjelmista poiketen *The Jay Leno Show* esitettiin prime timen aikana arki-iltoina iltakymmeneltä. Suomessa ohjelmaa televisioi MTV Max arki-iltojen myöhäisillassa.

## Aiheesta muualla
* The Jay Leno Show’n kotisivu
Australianhuntulavastaja

**Australianhuntulavastaja** (*Sericulus chrysocephalus*) on itäisessä Australiassa tavattava lavastajiin kuuluva varpuslintu.

## Nimeäminen
Kun laji löydettiin sen luultiin kuuluvan mesikkojen heimoon ja John William Lewin antoi lajille tieteelliseksi nimeksi *Meliphaga chrysocephala*. Vuonna 1925 William Swainson nimesi lajin uudelleen ja antoi sille tieteelliseksi nimeksi *Sericulus chrysocephalus*. Australianhuntulavastaja siirrettiin kuuluvaksi lavastajien heimoon vuonna 1860.

## Koko ja ulkonäkö

Kooltaan australianhuntulavastaja on noin 24&ndash;28&nbsp;cm koiraan ollessa hieman naarasta pienikokoisempi. Aikuinen koiras on väritykseltään keltainen ja musta. Koiraan päälaki, niska ja siipien kärjet ovat väriltään kirkkaan keltaiset. Otsa on oranssin punainen. Muuten koiras on höyhenpuvultaan kiiltävän musta. Koiraan höyhenpuvun kehittyminen kestää kahdesta viiteen vuotta.. Naaras on huomattavasti koirasta värittömämpi. Naaras on vaaleanruskean ja valkoisen kirjava ja naaraan päälaki on tummanruskea. Naaras on myös koirasta pitkäpyrstöisempi. Nuoret australianhuntulavastajat muistuttavat ulkonäöltään naarasta.

## Elinympäristö
Australiahuntulavastaja on metsien lintu laji. Erityisesti laji viihtyy kosteissa metsissä ja sademetsissä. Lintua tavataan Australian itäosista Queenslandin ja Uuden Etelä-Walesin osavaltioista.

## Lisääntyminen
Koiraat rakentavat naaraita houkutellakseen käytävämallisia lehtimajoja, jotka ovat ylhäältä avoimia, risuista. Majat rakennetaan muutaman sadan metrin päähän muiden koiraiden rakennelmista. Koiras koristelee majansa sisäpuolen ruskeilla, vihreillä ja kellertävillä  kotiloilla, lehdillä, marjoilla ja kukilla. Koiraat voivat pesiä useiden naaraiden kanssa pesimäkauden aikana, joka kestää syyskuusta maaliskuulle.

Varsinainen pesä on naaraan rakentama matala lautasmainen ja tehty risuista. Naaras munii yleensä kaksi kermanväristä munaa. Koiras ei osallistu millään tavoin poikasten haudontaan tai ruokkimiseen vaan se on täysin naaraan vastuulla. Haudonta kestää noin kolmen viikon ajan ja poikaset poistuvat pesästä niin ikään kolmen viikon kuluttua kuoriutumisestaan. Naaras ruokkii poikasiaan hyönteisravinnolla.

## Ravinto
Australianhuntulavastajan pääasiallinen ravinto ovat hedelmät. Toisinaan se etsii myös hyönteisiä puiden lehdiltä tai pyydystää niitä ilmasta.

## Lähteet
Skinhead-reggae

**Skinhead reggae** (joskus myös **early reggae**) on pääsääntöisesti vuosina 1967–1972 tuotettua ja äänitettyä reggae-musiikkia. Musiikki oli 1960-luvulla alkuperäisten skinheadien suuressa suosiossa, mistä musiikkityyli on saanut nimensä. Skinhead reggae -kappaleet sisältävät myös usein skinhead-aiheisia lyriikoita, joista tunnetuimmat lienevät Symarip-yhtyeen "Skinhead Moonstomp" sekä Desmond Rileyn "Skinhead a Message To You". Kappaleiden sanat eivät sisältäneet rastafari-aiheisia sanoituksia, joista reggae-musiikki nykyään tunnetaan paremmin. Skinhead reggae -kokoelmia julkaistaan edelleen, ja vanhoista levyistä on saatavana uusintapainoksia.  

Tunnetuimpia skinhead reggae -artisteja ja yhtyeitä ovat muun muassa The Pioneers, Symarip, Derrick Morgan, Laurel Aitken, Max Romeo, Harry J All-stars, The Upsetters sekä Dandy Livingstone. Skinhead reggaeta julkaisseita levy-yhtiöitä olivat muun muassa Trojan Records, Pama, Treasure Isle sekä Torpedo.
Viimeinen vieras

**Viimeinen vieras** (alkuteos *The Visitor* (UK)*,* *Running Blind* (US)) on Lee Childin kirjoittama vuonna 2000 ilmestynyt jännityskirja. Kirja kertoo Jack Reacherista, jonka epäillään murhanneen seksuaalisen ahdistelun vuoksi armeijan palveluksesta eronneita naisia. Vahvin syyte Reacheria vastaan on FBI:n erikoisagentin Julia Lamarrin tekemä rikollisten profilointi, jonka perusteella Reacher on hyvin pitkälti samanlainen kuin naiset murhannut henkilö. Kirjan alussa Reacher pelastaa mafian kiristyksen uhriksi joutuneen ravintolanpitäjän.

Tapahtumien edetessä murhasyyte poistuu Reacherin harteilta, eikä häntä pidätetä. Reacher tekee myös listan seksuaalisen ahdistelun vuoksi armeijan palveluksesta eronneista naishenkilöistä, joita on 91. Hän huomaa, että murhapaikat sijaitsevat etäällä toisistaan ja kaikissa tapauksissa murhat on tehty talossa sisällä ja että murhatut henkilöt asuivat syrjäisillä paikoilla. Tämän perusteella hän on varma, että murhattavia henkilöitä on vielä 11 eikä 88. Murhaajalla on myös säännöllinen rytmi. Henkilöitä kuolee aina kahden viikon välein. Murhaaja tappaa uhrinsa kylpyammeeseen, johon on laitettu vihreää naamiointiväriä joka on samanlaista kuin armeijan käyttämä. Uhreille ei ole tehty väkivaltaa, ja näyttää siltä kuin he olisivat suostuneet vapaaehtoisesti. Reacher usuttaa kaksi New Yorkissa toimivaa rikollisjärjestöä kahakoimaan keskenään toivoen saavansa siten selville pimeästi pistooleita myyvän henkilön. Samaan aikaan murhaaja luopuu kahden viikon murharytmistä. Käydessään seuraavan murhatun henkilön Alison Lamarrin talossa Reacher huomaa autotallissa olevan pesukonelaatikon. Tästä Reacher päättelee, että murhaaja lähettää maalin etukäteen pesukonelaatikossa murhattavan taloon. Hiljaiseloa kestää muutaman päivän, kunnes kaikki seitsemän elossa olevaa naista saavat pesukonelaatikon, joka sisältää kymmenen täyttä purkkia armeijan vihreää naamiointiväriä.

Reacher menee yhdessä FBI:n agentin Lisa Harperin kanssa Rita Scimecan luo. Scimcean autotallista löytyy pahvilaatikko, joka sisältää naamiointiin käytettävää vihreää väriä.

## Aiheesta muualla
* Kirja kirjailijan kotisivulla
JamLegend

**JamLegend** oli yhdysvaltalainen, Guitar Heron ja Rock Bandin tapainen ilmainen rytmipeli, jota pelattiin selaimen kautta näppäimistön tai erillisen kitaraohjaimen avulla (sama ohjain kuin Guitar Herossa). Keskeisimpänä erona muihin rytmipeleihin oli selainpohjaisuus, joka mahdollisti jopa 20 hengen moninpelin. Peli lopetettiin vuonna 2011, suosiostaan huolimatta. Pelistä on nykyisin enää jäljellä vanha beta versio.

## Historia
JamLegendin perusti yhdysvaltalaiskolmikko Andrew Lee, Arjun Lall ja Ryan Wilson. Idea muuttui yritykseksi Washington DC:ssä toimivan venture capital -rahasto LaunchBox Digitalin avulla, joka siemenrahoitti JamLegendia kesällä 2008 kahdeksan muun yrityksen ohella.
Vuonna 2011 peli jouduttiin kuitenkin lopettamaan. Samalla pelin palvelimet ja käyttäjätunnukset kaadettiin lopullisesti. Pelin tekijät eivät kertoneet tähän syytä, mutta kiittivät artisteja sekä pelaajia hyvistä pelimuistoista. Pelistä on kuitenkin vielä jäljellä vanha beta-versio. Se toimii edelleen koska versio oli irrallinen flash, eikä sitä pelattu pelin virallisten sivujen kautta.

CNET nimesi JamLegendin vuoden 2009 Webware 100 -voittajiin sarjassa Audio & Music.

## Pelimuodot
Pelissä oli kolmea pelimuotoa: BeatJam, GuitarJam ja showdown.

BeatJamissa piti ainoastaan painaa 1, 2, 3, 4 ja 5 näppäimiä (perusnäppäimet) kun taas GuitarJamissa piti painaa jokaisen värinuotin kohdalla myös Enteriä. Showdown oli pelin suosittu moninpeliominaisuus joka tuki jopa 20 pelaajan verkkopeliä.

## Kappaleet
JamLegendissä oli pelattavia kappaleita nykyisellään yli 200, yli 100 eri artistilta. Kaikki ovat indie-tuotantoa. Bändit pystyivät lataamaan myös omia kappaleitaan yleisön saataville.

## Canon Rock
Ylivoimaisesti suosituin kappale oli *Jerry C - Canon Rock*, jota on pelattu yli viisi miljoonaa kertaa. JamLegend saavutti 5 miljoonan pelatun kappaleen merkkipaalun 11. maaliskuuta 2009.

## Kill the Alarm
Pelin suosituimmaksi artistiksi päätyi *Kill the Alarm*, jonka kappaleita pelattiin yhteensä 2,219,908 kertaa. Pelin myötä yhtyeen kappaleet fire away, sit up ja monet muut nousivat hiteiksi.

## Stratovarius
Myös Stratovarius löytyi artistilistalta ja sijoittui pelin päätyttyä artistilistalla sialle 19. Stratovariuksen kappaleita pelattiin yhteensä 431,370 kertaa.

## Sonata Arctica
JamLegend pelistä löytyi myös kuuluisa suomalainen Sonata Arctica.

## Lähteet

## Aiheesta muualla
* JamLegendin kotisivu 
* JamLegendin virallinen blogi
Albrecht von Haller

**Albrecht von Haller** (16. lokakuuta 1708 Bern, Sveitsi – 12. joulukuuta 1777 Bern, Sveitsi) oli sveitsiläinen fysiologi, biologi, ensyklopedisti ja runoilija. 

Haller opiskeli aluksi klassisia ja itämaisia kieliä, ennen kuin keskittyi lääketieteeseen. Hän keksi hermojen merkityksen aistien välittäjänä aivoihin ja käskyjen välittäjänä aivoista lihaksiin. Haller loi myös tarkan menetelmän, jolla verisuonten kulkua voitiin seurata ruiskuttamalla niihin väriaineita, ja teki merkittävää ruoansulatusta, veren hyytymistä, luuston kasvua ja hengitysmekanismia koskevaa tutkimusta.

## Lähteet

## Aiheesta muualla
Tasmanianmeriliitäjä

**Tasmanianmeriliitäjä** (*Procellaria westlandica*) on meriliitäjien sukuun kuuluva valtamerilintu.

## Koko ja ulkonäkö
Tasmanianmeriliitäjä on kokonaan tummanruskea, pitkäsiipinen eteläisten valtamerten liitäjä. Sen keltaisen nokan kärki on musta. Linnun pituus on 50–55&nbsp;cm, siipien kärkiväli 135–140&nbsp;cm ja paino 800–1&nbsp;200&nbsp;g. Sukupuolet ovat samanvärisiä, nuoren linnun nokka on vaaleampi kuin vanhan.

## Esiintyminen
Tasmanianmeriliitäjä pesii vain Uuden-Seelannin Eteläsaarella Punakaikissa. Kansainvälinen luonnonsuojeluliitto on arvioinut lajin kooksi 7&nbsp;900&nbsp;–&nbsp;13&nbsp;700 sukukypsää yksilöä. Lajin kanta on taantunut voimakkaasti maahan tuotujen vieraiden petojen, lähinnä villiintyneiden kissojen takia. Kalastuksen aiheuttama kuolleisuus on myös merkittävä. Pesimäajan ulkopuolella se vaeltelee eteläisillä valtamerillä Tasmanian ja Chilen välillä.

## Elinympäristö
Laji pesii Punakaikin rantakukkuloiden tiheissä rinnemetsissä 20–250&nbsp;m merenpinnan yläpuolella. Pesimäajan jälkeen se elää vain avomerellä.

## Lisääntyminen
Tasmanianmeriliitäjät elävät yhdyskunnissa. Ne kaivavat syvän, jopa kaksi metriä pitkän pesäonkalon lähelle jyrkännettä tai puuta, josta ne voivat ponnistaa lentoon. Toukokuussa naaras munii yhden valkoisen munan, jota haudotaan 57–65 päivää. Poikanen jättää pesän lentokykyisenä 120–140 päivää vanhana ja viettää merellä seuraavat viisi vuotta. Se on sukukypsä vasta 10-vuotiaana.

## Ravinto
Tasmanianmeriliitäjät syövät mustekaloja, kaloja ja äyriäisiä. Ne saalistavat enimmäkseen valoisaan aikaan, kelluen meressä siepaten ruokansa veden pinnasta. Ne ovat hyviä sukeltajia ja etsivät joskus ruokansa sukeltamalla. Ne seuraavat mielellään kalastusaluksia syöden jätteitä ja perkuutähteitä.

## Lähteet
* Arkive 

### Viitteet
Bø

**Bø** voi tarkoittaa seuraavia:

;Paikkoja:
* Bø, Norjan kunta Nordlandin läänissä
* Bø, Norjan kunta Telemarkin läänissä
* Bø, kylä Norjan Hyllestadin kunnassa

;Henkilöitä:
* Alisha Bø, *Alisha Boe* (s. 1997), yhdysvaltalais-norjalainen näyttelijä
* Johannes Bø (s. 1993), norjalainen ampumahiihtäjä, maailmanmestari ja olympiavoittaja
* Tarjei Bø (s. 1988), norjalainen ampumahiihtäjä, maailmanmestari ja olympiavoittaja.
Mielakan hiihtokeskus

**Mielakan hiihtokeskus** on Kouvolassa Mielakan kaupunginosassa sijaitseva hiihtokeskus.

Hiihtokeskuksessa on seitsemän valaistua ja tykkilumetettua rinnettä: lastenrinne, kokeneille laskijoille tarkoitetut Vauhtirinne ja Kilparinne. Lisäksi keskuksessa on loivempia rinteitä kuten Pohjoisrinne ja Turistirinne. Pohjoisrinteessä sijaitsee vuosittain laskijoiden toiveiden mukaan uudistettu Street. Hiihtohissejä on viisi, joista yksi on pulkkamäessä sijaitsevan tuubimäen hissi. Mielakan korkeus on 71 metriä ja pisin rinne noin 350 metriä pitkä.

Lisäksi Mielakan hiihtokeskuksesta löytyy ravintola sekä maksulliset pulkkamäet (=Lastenmaa) ja 22 kilometriä maastohiihtolatuja. Mielakka toimii kotirinteenä Kouvolan hiihtoseuralle (KHS). Mielakan rinteiltä vauhtia menestykseensä ovat ottaneet muun muassa lumilautailun maailmanmestari Roope Tonteri, telemarkin nuorten maailmanmestari Mikko Huupponen sekä alppihiihtäjät Jukka Rajala ja Nina Halme.

Vuonna 1987 käyttöön otettujen eturinteiden hiihtohissit tulivat vuonna 2024 käyttöikänsä päähän. Kesällä 2024 pää-ankkurihisseille aloitettiin täysremontti/huolto.

## Lähteet

## Aiheesta muualla
* Mielakan laskettelukeskuksen kotisivut.
Battlefield 1943

**Battlefield 1943** on Digital Illusions CE:n kehittämä ja Electronic Artsn julkaisema ensimmäisen persoonan ammuntapeli. *Battlefield 1943* julkaistiin Xbox 360:lle 8. heinäkuuta 2009 ja PlayStation 3:lle 9. heinäkuuta 2009. Pelistä oli tarkoitus julkaista tietokoneversio, mutta sen suunnittelu peruutettiin.

## Pelaaminen
*Battlefield 1943* on sisällöltään typistetty ''Battlefield 1942'':n nykyaikaistettu versio. *Battlefield 1943* on myynnissä vain verkossa ja sen voi hankkia Playstation Networkista ja Xbox Livestä. Pelin pelaamiseksi Xbox 360:lla pitää olla jäsenyydestä kuukausimaksua maksava kultajäsen (kuukausimaksu noin seitsemän euroa), itse peli maksaa 1200 Microsoft-pistettä. Playstation 3:lla pelaaminen on ilmaista, mutta pelin hinta on 9,95 euroa.

*Battlefield 1943*:ssa on kolme aselajia. Yhdysvaltain (USMC) ja Japanin (IJN) varusteet eroavat toisistaan vain graafisesti. Jalkaväkisotilaalla on käytössään sinko, konepistooli (Thompson / Type 100), käsikranaatteja ja jakoavain jota voidaan käyttää lähitaistelun lisäksi myös ajoneuvojen korjaamiseen. Jalkaväkisotilaan rooli on lähitaistelu konepistoolin avulla ja omien ajoneuvojen korjaaminen ja vihollisen ajoneuvojen tuhoaminen. Kiväärimiehellä on käytössään puoliautomaattinen kivääri (M1 Garand / Type 5), kiväärikranaatteja, käsikranaatteja ja kiväärin päässä oleva pistin. Kiväärimiehen rooli on taistella jalkaväkeä vastaan niin lyhyillä kuin pitkillä kantamilla, mutta taisteluun ajoneuvoja vastaan hänestä ei oikein ole. Tiedustelijalla on käytössään kiikarikivääri (Springfield / Kar 98k), pistooli (Colt M1911 /Type 14 Nambu), dynamiittia ja pistin / katana. Tiedustelijan rooli on tarkka-ammunta sekä räjähteet, joilla voi myös hyvin tehdä ansoja. Kiikarikiväärin luotiin vaikuttaa matkustusaika, eli luoti ei osu kohteeseen välittömästi ampumisen jälkeen.

*Battlefield 1943*:ssa on neljä erilaista ajoneuvoluokkaa: Maastoauto (Jeeppi / Type 95 recon car), Panssarivaunu (M4 Sherman / Type 97 Chi-Ha), Lentokone (F4U Corsair / Zero) ja maihinnousualus. USA:n ja Japanin ajoneuvot eroavat toisistaan vain graafisesti.

*Battlefield 1943*:ssa on mukana neljä karttaa. Ne kaikki sijoittuvat Tyynelle valtamerelle. Kartat ovat Wake Island, Guadalcanal ja Iwo Jima. Kun pelaajien yhteenlaskettujen pisteiden määrä ylitti 43&nbsp;000&nbsp;000 avautui uusi kartta nimeltään
Coral Sea. Kentillä taistellaan lähes aina maalla, merellä ja ilmassa, paitsi Coral Seassa, jossa taistelu tapahtuu pääosin pelkästään taivaalla. Kyseisen pelimuodon nimi on Air Superiority.

## Vastaanotto

Peli on saanut 83 pistettä 100:sta Metacritic-sivustolla ja 84.18% Game Rankings-sivustolta Xbox Live Arcade versioon. Pelistä tuli eniten myynyt vain ladattavissa oleva peli viikko julkaisun jälkeen. Battlefield 1943 oli vuoden 2009 parhaiten myynyt peli Xbox LIVE Arcadessa. Peliä oltiin ladattu yli miljoona kertaa kuukausi julkaisun jälkeen . Myöskin suomaisisssa pelilehdissä peli sai hyviä arvioita esimerkiksi GameReactor Suomi antoi 9 ja Pelaajalehti antoi 8.

## Lähteet

## Aiheesta muualla
* Virallinen Battlefield 1943 -sivu  
* Virallinen Twitter
Témime Lahzami

**Témime Lahzami** (, s. 1. tammikuuta 1949 Hammam-Lif) on tunisialais-ranskalainen entinen jalkapalloilija, pelipaikaltaan oikea laitahyökkääjä.

## Ura
Lahzami aloitti uransa kotikaupunkinsa junioriseurassa, josta hän myöhemmin nousi edustusjoukkueeseen kaudella 1967–1968. Lahzami osoitti olevansa lupaava pelaaja ja siirtyi vuonna 1970 CS Hammam-Lifista juuri edellisellä kaudella Tunisian-mestaruuden voittaneeseen Espéranceen. Lahzami pelasi joukkueessa yhteensä 7 kautta voittaen viimeisinä vuosinaan kaksi Tunisian-mestaruutta. Seuraavat vuodet 1977–1979 hän vietti Saudi-Arabiassa Al-Ittihadin riveissä, jossa menestystä ei tullut edellisen seuran tavoin. Pelillisesti Lahzami pelasi hyvin ja hänet kutsuttiin Tunisian maajoukkueeseen vuonna 1977. Kaksi vuotta myöhemmin jätettyään Al-Ittihadin ranskalaisseura Marseille osti tuolloin 30-vuotiaan laita hyökkääjän yhdeksi kaudeksi. Hän pelasi joukkueessa 18 ottelua onnistuen maalinteossa kolmesti. Lahzami jätti joukkueen kauden lopulla palaten takaisin kotimaahansa Tunisiaan Espéranceen. Hän pelasi vielä seuraavan kauden Espérancessa ennen siirtymistään kotikaupunkinsa seuraan CS Hammam-Lifiin, jossa Lahzami myös päätti uransa.

## Saavutukset
*Tunisian cup: 1980
*Tunisian-mestaruus: 1975, 1976

## Lähteet
Hans Langsdorff

**Hans Langsdorff** (20. maaliskuuta 1894 Bergen auf Rügen, Mecklenburg-Etu-Pommeri, Saksa – 19. tai 20. joulukuuta 1939 Buenos Aires, Argentiina) oli saksalainen meriupseeri, joka toimi taskutaistelulaiva *[[Admiral Graf Spee]]n* komentajana Plata-joen suun taistelussa.

1800- ja 1900-luvun vaihteessa Langsdorffin perhe asui Düsseldorfissa amiraali kreivi Maximilian von Speen perheen naapurina. Kreivi von Speestä tuli sotasankari Falklandsaarten taistelussa 1914, jossa hän menetti henkensä. Hans Langsdorffista tuli kreivin mukaan nimetyn laivan komentaja lokakuussa 1938. Myös hän oli ansioitunut meriupseerina ensimmäisen maailmansodan aikana.

Toisen maailmansodan alussa merellä Brasilian edustalla piileskellyt Langsdorffin komentama *Admiral Graf Spee* kävi menestyksekästä merisotaa liittoutuneiden kauppalaivastoa vastaan. Onni loppui joulukuussa 1939, kun taskutaistelulaiva kohtasi liittoutuneiden sota-aluksia La Plata-joen suulla. Taistelun jälkeen Langsdorff yritti saada korjautettua vaurioitunutta alusta Montevideossa, mutta brittejä sympatioivat puolueettomat uruguaylaiset antoivat vain lyhyen oleskeluoikeuden. Koska alue oli saarrettu, Langsdorff koki aluksen mahdollisuudet vähiksi ja antoi käskyn hylätä ja räjäyttää aluksen.

Langsdorff ampui itsensä Buenos Airesissa joulukuun 19.-20. päivän välisenä yönä pian *Admiral Graf Speen* tuhon jälkeen. Hänen kerrotaan kääriytyneen ennen laukausta Saksan keisarillisen laivaston kotkalippuun.
Bolivia kesäolympialaisissa 1936

**[[Bolivia]]** osallistui ensimmäistä kertaa olympiakisoihin **[[Kesäolympialaiset 1936|Berliinin kesäolympialaisissa 1936]]**. Maa lähetti kisoihin yhden urheilijan: Alberto Conrad karsiutui miesten 100 metrin vapaauinnin ensimmäisellä kierroksella. Ainoana urheilijana Conrad myös luonnollisesti kantoi Bolivian lippua olympialaisten avajaisissa.

## Joukkue
### [[Uinti kesäolympialaisissa 1936|Uinti]]
*Alberto Conrad &mdash; miesten 100 m vapaauinti. Alkueränsä seitsemäs ja viimeinen ajalla 1.17,5. Lopullinen sijoitus 45:s.

## Lähteet
*Kesäolympialaisten 1936 virallinen raportti
Etelä-Afrikka kesäolympialaisissa 1936

**[[Etelä-Afrikka]]** osallistui **[[Kesäolympialaiset 1936|Berliinin kesäolympialaisiin 1936]]** 25 urheilijan voimin. Maan ainokaisen mitalin näistä kisoista saavutti Charles Catterall, joka voitti nyrkkeilyssä höyhensarjan (57,2 kg) hopeaa. Kisojen mitalitilastossa Etelä-Afrikka ylsi jaetulle 25. sijalle.

## Mitalistit
### Hopeaa
* Charles Catterall — Nyrkkeily, sarja 57,2 kg 

## Lähteet
* Kesäolympialaisten 1936 virallinen raportti  
* Olympiamitalistitietokanta olympic.org:issa
Nokkavalaat

**Nokkavalaat** (Hyperoodontidae, vanh. Ziphiidae) on hammasvalaiden alalahkoon kuuluva heimo. Nokkavalaat jaetaan kuuteen sukuun: *[[Berardius]]* (2 lajia), *[[Hyperoodon]]* (2 lajia), *[[Indopacetus]]* (1 laji), *[[Mesoplodon]]* (14 lajia), *[[Tasmacetus]]* (1. laji), *[[Hanhennokkavalas|Ziphius]]* (1 laji). Muut suvut ovat kuolleet sukupuuttoon.

Nokkavalaita tavataan kaikilla valtamerillä. Suurimmat lajit saattavat olla 15-tonnisia, 13 metriä pitkiä. Niiden ulkonäössä tyypillinen yhteinen tekijä on kapea nokka. Joillakin on sen takana delfiinimäinen pyöreä otsa, toisilla lajeilla pää jatkuu suippona nokan takanakin.

## Lähteet
Uskomatonta

**Uskomatonta** () on Bill Maherin käsikirjoittama ja Larry Charlesin ohjaama komedia- ja dokumenttielokuva, jonka ensi-ilta oli vuonna 2008. Elokuvassa tarkastellaan uskonnollisia näkemyksiä satiirin muodossa. Pääosaa esittävä Maher vierailee useissa uskonnollisissa kohteissa ja haastattelee eri uskontojen edustajia, kuten juutalaisia, kristittyjä, muslimeita ja mormoneita.

Elokuvan arviot olivat pääosin myönteisiä. DVD:llä *Uskomatonta* julkaistiin helmikuussa 2009. *Uskomatonta* tuotti yli 3,4 miljoonaa dollaria ensimmäisen viikonlopun aikana. Elokuvan kokonaistulot olivat Yhdysvalloissa 13 011 160 dollaria ja ulkomailla 124 914, ja se on Yhdysvalloissa kaikkien aikojen seitsemänneksi tuottoisin dokumentti. 

## Lähteet

## Aiheesta muualla

* Religulous . 
* Liisa Lehmusto: Laiha saarna käännytetyille – Religulous hämmästelee uskontoja ja hämmästyttää katsojaa . Yle 26.3.2009.
* Anton Vanha-Majamaa: Uskomatonta . Filmgoer 8.4.2009.
Paleolimnologia

**Paleolimnologia** selvittää vesistön eliöstön historiaa ja menneisyyden vedenlaatua vesistöjen pohjasedimenttiin hautautuneesta aineistosta tarvittaessa jopa tuhansien vuosien ajalta. Vesistöjen pohjaan kerrostunut sedimenttipatja on aikajärjestyksessä oleva luonnonhistoriallinen arkisto, johon on taltioitunut vesistön ja sen lähialueen ympäristöhistoria.

Tutkimalla vertikaalisen sedimenttisarjan koostumusta ja ajoittamalla tutkitut kerrokset saadaan luotettava ja kattava kuva menneiden aikojen ympäristöoloista, niissä tapahtuneista muutoksista, muutoksen suunnista ja nopeuksista. Näitä muutoksia havainnoimalla voidaan edelleen arvioida, onko muutos ollut luontaista vai ihmistoiminnan aiheuttamaa.

Sedimentistä voidaan mallintaa erilaisia parametreja, kuten tutkittavan ajanjakson lämpötilaolot, suolaisuus, pH, syvyysolot, ravinnetaso ja veden väri sekä humuspitoisuus. Myös vesistöä ympäröivän alueen kasvillisuushistoriaa on mahdollista selvittää. Keskeisin hyöty paleolimnologisista tutkimuksista on se, että niiden avulla voidaan epäsuorasti rekonstruoida näille parametreille numeerisia arvoja sellaisilta ajanjaksoilta, joilta ei ole olemassa suoraan mitattua tietoa. Kun tiedetään tutkittavan vesistön aiempi muutoshistoria ja tapa reagoida erilaisiin ympäristömuutoksiin, voidaan myös tulevaa muutosherkkyyttä ennakoida. Tällaisesta on hyötyä esimerkiksi erilaisten ilmastonmuutosmallien testauksessa ja vesistöjen kunnostustoimien suunnittelussa.

Paleolimnologinen tutkimus perustuu niin sanottujen paleobioindikaattorien tutkimiseen ja määrittämiseen sedimentistä otetusta näytteestä. Paleobioindikaattori on sellainen sedimentissä hyvin säilyvä ja yleinen eliö tai eliöyhdyskunta, jonka tiedetään olevan herkkä ympäristössään tapahtuville muutoksille. Mitä kapeampi eliön toleranssi ympäristömuutoksille on, sitä parempi indikaattori se on. Tällaisen eliön esiintyminen kertoo hyvin siitä ympäristöstä, jossa se on aikanaan elänyt. Käytettyjä paleobioindikaattoreita voivat olla muun muassa piilevien, vesikirppujen, pohjaeläinten tai siitepölyjen jäänteitä.

## Lähteet
Meriliitäjä

**Meriliitäjä** (*Procellaria cinerea*) on eteläisen pallonpuoliskon valtamerilintu.

## Koko ja ulkonäkö
Meriliitäjä on noin 50&nbsp;cm pitkä ja 950–1&nbsp;200&nbsp;g painava, koiras on hieman kookkaampi. Sen pää on harmaa, selkäpuoli ruskeanharmaa ja alapuoli valkeahko. Siiven ja pyrstön alapinnat ovat tummanharmaat. Nokka on harmahtava, keltakärkinen. Sukupuolet ovat samanvärisiä.

## Esiintyminen
Meriliitäjä elää Etelämannerta ympäröivällä valtamerellä ja pesii alueen saariryhmillä, kuten Tristan da Cunhalla, Prinssi Edwardin saarilla, Crozetsaarilla, Kerguelenilla, Campbellinsaarella ja Antipodisaarilla. Lajin maailman populaation koko on useita satojatuhansia pareja, mutta kanta on pienenemään päin.

## Elinympäristö
Laji pesii saarien rantavalleilla ja kukkuloilla, pesimäajan ulkopuolella se elää valtamerillä.

## Lisääntyminen
Meriliitäjät pesivät yhdyskunnittain. Linnut saapuvat pesimäpaikoille helmikuussa. Ne kaivavat pesäkolonsa maahan ja naaras munii yhden munan. Munintaa tapahtuu maaliskuun lopulta huhtikuulle. Haudonta kestää 55–65 päivää. Poikanen jättää pesän lentokykyisenä 130–163 päivän ikäisenä. Laji lisääntyy joka vuosi.

## Ravinto
Meriliitäjät syövät mustekaloja, etupäässä kalmareita, kaloja ja äyriäisiä. Ne saalistavat ruokansa sekä sukeltamalla että meren pinnasta sieppaamalla. Ne seuraavat kalastusaluksia syöden jätteitä ja perkuutähteitä.

## Lähteet
* Albatrosses and Petrels Across the World 

### Viitteet
Kilpipäiset

**Kilpipäiset** (Cephalocarida) on yksi kuudesta äyriäisten luokasta. Kilpipäiset kuvattiin tieteellisesti vasta 1950-luvulla, ja niitä tunnetaan vain kymmenkunta lajia, jotka luetaan kaikki samaan heimoon **Hutchinsoniellidae**. Kilpipäiset ovat pienikokoisia (alle 3&nbsp;mm) merieläimiä, jotka elävät pohjasedimentin pinnassa erityyppisillä pohjilla vuorovesivyöhykkeestä 1500 metrin syvyyteen.

Kilpipäisillä on suuri pää. Toisin kuin kaikilla muilla aikuisilla äyriäisillä kilpipäisten varsinaiset tuntosarvet ovat suun takapuolella. Ne syövät merenpohjan hajoavaa eloperäistä ainesta.
Airojalkaiset

**Airojalkaiset** (Remipedia) on yksi kuudesta luokasta, joihin äyriäiset jaotellaan. Ne ovat sokeita äyriäisiä, jotka elävät syvissä merivesiluolissa Australiassa, Karibianmerellä ja Kanariansaarilla. Äyriäisryhmä tunnettiin alkujaan vain fossiilien perusteella, mutta vuoden 1979 jälkeen on löydetty vähän toista kymmentä nykyisin elävää lajia. Nämä on jaettu kolmeen heimoon.

Airojalkaiset ovat värittömiä, 9–45 millimetrin mittaisia äyriäisiä, joilla on alkeellinen ruumiinrakenne. Päätä seuraava pitkulainen ruumis koostuu lukuisista (16–38) keskenään samanlaisesta jaokkeesta. Uimaraajat ovat ruumiin sivuilla, ja eläimet uivat selällään, yleensä hitaanpuoleisesti. Ruokavalio ja ruokailutavat tunnetaan huonosti. *Godzilliognomus frondosus* -lajilta on kuvattu yllättävän pitkälle kehittynyt aivojen rakenne, jossa erityisesti hajuaistiin liittyvä alue on suuri, mikä on järkeenkäypää pimeässä elävällä eläimellä.
Leukajalkaiset

**Leukajalkaiset** (Maxillopoda) on yksi kuudesta äyriäisluokasta. Leukajalkaiset ovat yleensä suhteellisen pienikokoisia äyriäisiä, ja niitä luonnehtii takaruumiin ja sen raajojen surkastuneisuus. Lajeja on tuhansittain, lajirikkaimmat ja parhaiten tunnetut ryhmät ovat hankajalkaiset ja siimajalkaiset. Pienempiä alaluokkia ovat kalatäit, matoäyriäiset, punkkiäyriäiset ja hiekkaryömijät.

Leukajalkaisten pää on koostunut (korkeintaan) viidestä jaokkeesta, keskiruumis (*thorax*) kuudesta ja takaruumis neljästä jaokkeesta ja päättökilvestä (*telso*n). Takaruumiis on raajaton.
Kanada kesäolympialaisissa 1936

**[[Kanada]]** osallistui **[[Kesäolympialaiset 1936|Berliinin kesäolympialaisiin 1936]]** 97 urheilijan joukkueella. Maa saavutti urheilulajeissa yhdeksän mitalia, joista yksi oli kultainen, kolme hopeisia ja viisi pronssisia. Kisojen mitalitilastossa Kanada ylsi 17. sijalle.

## Mitalistit
### Kultaa
* Frank Amyot — Melonta, miesten kanadalainen yksikkö 1000 m

### Hopeaa
* Gordon Aitchison, Ian Allison, Arthur Chapman, Charles Chapman, Edward Dawson, Irving Meretsky, James Stewart, Malcolm Wiseman ja Doug Peden — Koripallo, miehet
* John Loaring — Yleisurheilu, miesten 400 m aitajuoksu
* Frank Saker ja Harvey Charters — Melonta, miesten kanadalainen kaksikko 10&nbsp;000 m

### Pronssia
* Dorothy Brookshaw, Mildred Dolson, Hilda Cameron ja Aileen Meagher — Yleisurheilu, naisten 4x100 m viesti
* Elizabeth Taylor — Yleisurheilu, naisten 80 m aitajuoksu 
* Phil Edwards — Yleisurheilu, miesten 800 m
* Frank Saker ja Harvey Charters — Melonta, miesten kanadalainen kaksikko 1000 m
* Joseph Schleimer — Paini, miesten vapaapaini, sarja 72 kg

## Lähteet
* Sports-reference  
* Kesäolympialaisten 1936 virallinen raportti  
* Olympiamitalistitietokanta olympic.org:issa
Heather Kozar

**Heather Kozar** (s. 4. toukokuuta 1976 Akron, Ohio) on yhdysvaltalainen valokuvamalli ja Playboy-tyttö.

Kozar oli Playboyn tammikuun 1998 *Playmate of the Month* ja vuoden 1999 Playmate of the Year.

## Aiheesta muualla
*Kozarin viralliset kotisivut 
*
*Heather Kozar Playboy.com.issa
Biomedicum Helsinki

**Biomedicum Helsinki** on Helsingissä, Meilahden kaupunginosassa, Meilahden sairaala-alueella sijaitseva tutkimus- ja opetuskeskus. Se sisältää kaksi rakennusta, joista Biomedicum Helsinki 1:ssä on tutkimustiloja ja Helsingin yliopiston lääketieteellisen tiedekunnan opetustiloja. Tutkimustiloissa tehdään yliopiston perustutkimusta, HYKS-sairaalan kliinistä tutkimusta sekä esimerkiksi Terveyden ja hyvinvoinnin laitoksen, Folkhälsanin, Suomen molekyylilääketieteen instituutin ja tutkimuslaitos Minervan tutkimusta. Biomedicum Helsinki 2:ssa on tiloja muun muassa lääketieteen ja tutkimuksen alojen yrityksille.

Rakennus 1 valmistui vuonna 2001 ja rakennus 2 vuonna 2008. Rakennukset ovat suunnitelleet arkkitehti Timo Vormala ja Matti Lummaa työryhmineen. Niiden käyttöä koordinoi Biomedicum Helsinki -säätiö, joka myös rahoittaa lääketieteen alan tutkimustoimintaa. Rakennuksia yhdistää lääkäriseura Duodecimin aikakauskirjan ensimmäisen päätoimittajan Konrad ReijoWaaran (1853–1936) kunniaksi nimetty silta. 

Biomedicum 1:n katuosoite on Haartmaninkatu 8, 00290 Helsinki ja Biomedicum 2:n Tukholmankatu 8, 00290 Helsinki.

## Lähteet

## Aiheesta muualla
*Biomedicum Helsinki – kotisivu
Bø (Nordland)

**Bø** on Norjan kunta Nordlandin läänissä. Se sijaitsee Langøyan länsiosassa rajoittuen idässä Sortlandiin ja koillisessa Øksnesiin. Bøn kuntakeskus on Straume.

## Historia
Bøn kunta perustettiin vuonna 1837. Vuoden 1866 alussa osa osa Øksnesin kunnasta liitettiin siihen, ja vuoden 1964 alussa Kråkbergetin piiri ja maa-alue liitettiin niin ikään Øksnesistä Bøhön.


IMG 1146a - Bø kirke.jpg|Bøn kirkko on vuodelta 1824.


## Tunnettuja henkilöitä
* Regine Normann (1867–1939), kirjailija

## Lähteet

## Aiheesta muualla
Corinna Harney

**Corinna Harney** (s. 20. helmikuuta 1972 Bremerhaven, Länsi-Saksa) on Yhdysvalloissa asuva valokuvamalli, näyttelijä ja Playboy-tyttö.

Harney oli Playboyn elokuun 1991 *Playmate of the Month* ja vuoden 1992 Playmate of the Year. Harney on nähty myös muun muassa televisiosarjoissa CSI ja Täysillä tutkaan, jossa hän jäi kiinni ajettuaan ylinopeutta.

Vaikka Harney syntyikin Saksassa, on hän asunut lähes koko ikänsä Las Vegasissa. Nykyään hän asuu samassa kaupungissa aviomiehensä ja tyttärensä kanssa.

## Aiheesta muualla
*Corinna Harney Playboy.com.issa 
*
Bø (Telemark)

**Bø** on Norjan entinen kunta ja sen samanniminen keskustaajama Telemarkin läänissä. Kunnan rajanaapureita olivat pohjoisessa Notodden, idässä Sauherad, etelässä Nome sekä lännessä Kviteseid ja Seljord. Bøn korkein kohta on nimeltään Jøronnatten, 1&nbsp;275 metriä merenpinnasta. Kunnan läpi vei tie 36. Bøn asukasluku vuonna 2019 oli 6&nbsp;630.

Norjan vuoden 2020 kuntauudistusten yhteydessä Bø ja Sauherad yhdistettiin uudeksi Midt-Telemarkin kunnaksi. Bøn taajama säilyi uuden kunnan keskustaajamana.

Bøn pääelinkeinoja ovat maa- ja metsätalous, siellä sijaitseva Telemarkin valtionkorkeakoulu sekä matkailu. Elokuisin tärkeä tapahtuma on kansanmusiikkiin keskittyvä *Telemarksfestivalen*. Bø on tunnettu kulttuuriperinteistään kansanmusiikin, hopeaseppätaidon ja viulunrakennuksen osalta. Se on ollut eräs keskeisiä hardangerviulun kehittämisalueita.

## Lähteet

## Aiheesta muualla
James Somerville

**James Fownes Somerville** (17. heinäkuuta 1882 Weybridge, Surrey – 19. maaliskuuta 1949 Dinder House, Somerset) oli brittiläinen amiraali toisen maailmansodan aikana.

Somerville liittyi Kuninkaalliseen laivastoon kadetiksi tammikuussa 1897. Hänestä tuli laivaston johtava radioviestintäasiantuntija, jossa ominaisuudessa hän osallistui muun muassa Gallipolin taisteluun ensimmäisessä maailmansodassa. Sotien välisen ajan Somerville pysyi laivastossa, toimien muun muassa Välimeren laivaston hävittäjäosaston komentajana. Hän sai ylennyksen kontra-amiraaliksi 1938. Seuraavana vuonna hän joutui jäämään varhaiselle eläkkeelle, sillä hänellä todettiin tuberkuloosi.

Diagnoosi oli ollut kuitenkin virheellinen ja Somerville kutsuttiin uudestaan palvelukseen toisen maailmansodan sytyttyä. Hän oli mukana merivoimien tutkan kehittämistyössä ja Dunkerquen evakuoinnissa 1940. Ranskan antauduttua Winston Churchill nimitti Somervillen johtamaan Force H:ta, joka muun muassa tuhosi Ranskan laivaston raskaat yksiköt, ennen kuin natsi-Saksa saisi sota-alukset haltuunsa. Operaatio Catapult oli menestyksekäs, vaikka Somerville rajoitti hyökkäystään säästääkseen ranskalaisten merisotilaiden henkiä. Seuraavaksi Somerville organisoi laivastopommitusoperaation Genovaan sekä osallistui saksalaisen taistelulaiva Bismarckin saalistukseen. Hänen osastonsa suojeli myös Maltan ja Egyptin huoltokuljetuksia.

Maaliskuussa 1942 Somervillestä tuli brittien Itäisen laivaston komentaja. Hän onnistui tuhoamaan joitain japanilaisia sota-aluksia, mutta joutui odottamaan vahvistuksia vuoteen 1944 kyetäkseen toimimaan kunnolla Japanin laivastoa vastaan. Elokuussa 1944 hänen tilalleen astui amiraali Bruce Fraser. Somerville siirtyi brittiläisen Yhdysvaltojen laivastodelegaation johtoon ja hän toimi tehtävässä joulukuuhun 1945. Hänet ylennettiin laivastoamiraaliksi aivan sodan lopulla. Somerville kuoli 1949.
Hans Küng

**Hans Küng** (19. maaliskuuta 1928 Sursee, Luzern, Sveitsi – 6. huhtikuuta 2021 Tübingen, Saksa) oli sveitsiläinen Saksassa yliopistouran luonut katolinen teologi, pappi, tietokirjailija ja arvokeskustelija. Küng tunnettiin kansainvälisesti erityisesti ekumenian, uskontodialogin sekä katolisen kirkon uudistamisen puolestapuhujana. Küng oli katolisen kirkon toisinajattelija ja paavikriitikko.

## Ura
Küng opiskeli teologiaa ja filosofiaa 1948–1957 Rooman Paavillisessa Gregoriana -yliopistossa sekä Sorbonnessa Pariisissa. Hän väitteli teologian tohtoriksi aiheenaan vanhurskauttaminen Karl Barthin teologiassa. Küng toimi koko yliopistouransa ajan Tübingenin Eberhard Karls -yliopistossa, vuodesta 1960 alkaen fundamentaaliteologian professorina, 1963–1980 dogmatiikan sekä ekumeenisen teologian oppituolin haltijana ja 1980–1996 ekumeenisen teologian professorina. 

Küng osallistui asiantuntijana Vatikaanin toiseen kirkolliskokoukseen (1962–1965). Samoihin aikoihin hän alkoi hahmotella katolisen kirkon uudistusohjelmaa, jonka päämääräksi hän asetti ekumeenisen avartumisen, papiston pakollisesta selibaatista luopumisen sekä sukupuolten välisen tasa-arvon, johon sisältyisi myös naisten mahdollisuus pappisvihkimykseen. Hän asetti kyseenalaiseksi paavin erehtymättömyyden sekä katolisen kirkon kategorisen abortti- ja ehkäisykiellon.

Saksan katolinen piispainkokous epäsi 1979 Küngiltä kirkollisen opetusluvan (*missio canonica*) tämän kirkkokriittisten julkaisujen takia. Küng menetti professuurinsa katolisessa tiedekunnassa, mutta Küng oli suosittu luennoitsija eikä Tübingenin yliopisto halunnut menettää häntä. Küngiä varten perustettiin ekumeenisen teologian professuuri. Küng toimi myös ekumeenisen tutkimusinstituutin johtajana Tübingenin yliopistossa emeritoitumiseensa saakka 1996. Hän ei koskaan palannut katoliseen oppituoliin.

Kirjassaan *Projekt Weltethos* Küng lähtee hahmottelemaan maailmanlaajuista etiikkaa, maailmaneetosta, jonka voisivat hyväksyä sekä eri uskontojen kannattajat että ei-uskonnolliset ihmiset. Ajatus tulee esille myös Maailman uskontojen parlamentin julistuksessa 1993, johon Küng kirjoitti pohjatekstin. Julistuksessa suurten maailmanuskontojen edustajat ilmaisivat ensimmäistä kertaa yksimielisyytensä maailman etiikan periaatteista. Vuodesta 1995 lähtien Küng oli perustamansa Maailmaneetos-säätiön (*Stiftung Weltethos*) presidentti.

## Kunnianosoituksia
* 1992 Karl-Barth-palkinto (Union Evangelischer Kirchen)
* 2008 palkinto siviilirohkeudesta (Freundeskreis Heinrich Heine, Düsseldorf)
* 2008 kultainen Otto Hahnin rauhanpalkinto (Deutsche Gesellschaft für die Vereinten Nationen)
* 2009 Abraham-Geiger-palkinto (Potsdamin yliopisto) teoksesta ’’Judentum’’

## Kirjallisuutta
### Valikoima Hans Küngin pääteoksia
* 
* 
* 
* 
* 
* 
* 
* 

### Hans Küngin suomennetut teokset
* 
* 
* 
* 

### Hans Küngin teologiaa käsitteleviä suomalaisia teoksia
* .
* 
*  
* 

## Lähteet

## Aiheesta muualla
* 
* Xaver Bischof, Franz: Hans Küng. *Historisches Lexikon der Schweiz.*
Little, Brown and Company

**Little, Brown and Company** on yhdysvaltalainen kirjankustantamo, jonka perustivat vuonna 1837 Charles Coffin Little ja James Brown. Vuodesta 2006 lähtien Little, Brown and Company on ollut osa ranskalaiseen Hachette Livreen kuuluvaa Hachette Book Group USA:ta. Kustantamo kustantaa sekä kauno- että tietokirjallisuutta. Sen menestyneimpiin kustanteihin kuuluvat kenties Stephenie Meyerin *[[Houkutus (kirjasarja)|Houkutus]]*-kirjasarjan romaanit, joita se on julkaissut vuodesta 2005 lähtien. Little, Brown and Company on julkaissut muun muassa myös Nelson Mandelan, J. D. Salingerin ja Gore Vidalin teoksia. 

## Lähteet

## Aiheesta muualla
* Virallinen sivusto 
* Hachette Book Group USA:n sivusto
Øksnes

**Øksnes** on Norjan kunta Nordlandin läänissä. Sen rajanaapureita ovat etelässä Sortland ja lounaassa Bø. Tärkeimmät elinkeinot ovat kalastus ja kalanjalostus. Kunnan keskustaajama on Myre, jonka lisäksi kunnassa sijaitsee Alsvågin taajama. Kunta on saanut nimensä Skogsøyan eteläosassa sijaitsevan Øksnesin kylän mukaan, jossa sijaitsee myös Øksnesin kirkko.

## Historia
Øksnesin kunta perustettiin vuonna 1837, jolloin Norjassa otettiin käyttöön kunnallishallinto. Vuonna 1866 osa kuntaa, noin 40 asukasta, liitettiin Bøhön. Kunta jaettiin kahtia 1919, jolloin kunnan itäosa erottautui omaksi Langenes-nimiseksi kunnakseen. Se liitettiin takaisin Øksnesiin 1964 lukuu nottamatta Holmgrendan aluetta, joka yhdistettiin Sortlandiin. Samalla Kråkbergetin piiri ja kyseisellä niemellä piiristä pohjoiseen päin oleva alue liitettiin Bøn kuntaan.

## Kuvia

Myre kirke 2006.jpg|Myren kirkko
Oksnes kirke.JPG|Øksnesin kirkko
Anda Lighthouse in Øksnes.tif|Andan majakka
Befolkningsutvikling kommune 1868.svg|Kunnan väkiluku vuosina 1951–2010


## Tunnettuja henkilöitä
* Tord Lien (s. 1975), poliitikko
* Maria Solheim (s. 1982), muusikko
* Ove Kristian Sundberg (1932–2019), musiikkihistorian professori

## Lähteet

## Aiheesta muualla
The Imaginarium of Doctor Parnassus

**The Imaginarium of Doctor Parnassus** on vuonna 2009 ensi-iltansa saanut fantasiaelokuva, jonka on ohjannut Terry Gilliam.

Elokuva jäi tammikuussa 2008 kuolleen näyttelijä Heath Ledgerin viimeiseksi roolityöksi. Hän ei ehtinyt näytellä rooliaan loppuun, joten sen täydentämiseksi palkattiin kolme näyttelijää. Ledgerin työtä jatkoivat Johnny Depp, Colin Farrell ja Jude Law. Kolmikko ei suostunut ottamaan työstään palkkiota, vaan lahjoitti osuutensa Ledgerin ainoalle lapselle. Elokuvan kuvausaikataulu viivästyi Ledgerin kuoleman myötä, mutta sillä oli myös muita vaikeuksia. Suuresta mediahuomiosta ja eturivin näyttelijöistä huolimatta elokuvan teatterilevitysoikeuksien myyminen oli vaikeaa.

Tuotannolla on indie-elokuvaksi poikkeuksellisen suuri, jopa 30 miljoonan dollarin budjetti.
__notoc__
## Näyttelijät

## Vastaanotto
Tv-Nytissä neljä kriitikkoa antoi elokuvalle tähtiä keskiarvolla 3,0. Vastaanotto on ollut ristiriitaista, esimerkiksi Helsingin Sanomien kriitikko arvotti elokuvan yhden tähden esitykseksi, mutta Tähtivaeltaja antoi viisi tähteä.

*Ilta-Sanomissa* Timo Kuismin antoi kolme tähteä viidestä ja piti loistavana ratkaisuna kesken kuvausten kuolleen Ledgerin korvaamista kolmella näyttelijällä. ”Se ei edes häiritse kerrontaa, vaan tekee fantasiasta jopa vieläkin fantastisemman.”.

## Lähteet

## Aiheesta muualla
*
Canazei

**Canazei** on noin 1&nbsp;900 asukkaan vuoristokylä ja kunta koillisessa Italiassa, Trenton maakunnassa. Kunta sijaitsee noin 1&nbsp;450 metriä merenpinnan yläpuolella Dolomiittien vuoristossa. Pinta-alaa kunnalla on kaiken kaikkiaan 67,3 km².

Lähellä Canazeita sijaitsee useita hiihto- ja laskettelurinteitä ja talviurheilu onkin suosittua alueella.

## Lähteet

## Aiheesta muualla
Järki ja tunteet

**Järki ja tunteet** () on englantilaisen kirjailijan Jane Austenin romaani vuodelta 1811. Se oli Austenin ensimmäinen julkaistu teos, mutta se julkaistiin aluksi hänen oman nimensä sijasta nimimerkillä "a Lady". Teos kertoo Dashwoodin sisaruksista Elinorista ja Mariannesta ja heidän rakkauselämästään.

## Sovitukset
Ang Leen ohjaama ja Emma Thompsonin käsikirjoittama Oscar-palkittu elokuva *[[Järki ja tunteet (elokuva)|Järki ja tunteet]]* sai ensi-iltansa vuonna 1995. Intiassa Austenin romaani sovitettiin tamilinkieliseksi elokuvaksi *[[Kandukondain Kandukondain]]* vuonna 2000.

*Järki ja tunteet* -teoksesta on tehty myös tv-sarja vuosina 1981 ja 2008.

## Hahmot
* Henry Dashwood - Perheen isä, joka kuolee kirjan alussa.
* Rouva Dashwood - Henry Dashwoodin toinen vaimo.
* Elinor Dashwood - Dashwoodien vanhin tytär, joka edustaa luonteeltaan järkevyyttä. Kirjan alussa 19-vuotias.
* Marianne Dashwood - Toiseksi vanhin tytär, luonteeltaan romanttinen. Kirjan alussa 16-vuotias.
* Margaret Dashwood - Nuorin tytär.
* John Dashwood - Henry Dashwoodin poika aiemmasta avioliitosta.
* Fanny Dashwood - John Dashwoodin vaimo.
* Sir John Middleton - Rouva Dashwoodin sukulainen, joka kutsuu rouvan tyttärineen tiluksilleen asumaan.
* Lady Middleton - John Middletonin vaimo.
* Rouva Jennings - Lady Middletonin äiti.
* Edward Ferrars - Fanny Dashwoodin vanhempi veli.
* Robert Ferrars - Fanny Dashwoodin ja Edwardin nuorempi veli.
* Rouva Ferrars - Robertin, Edwardin ja Fannyn äiti.
* Eversti Christopher Brandon - Sir John Middletonin läheinen ystävä, joka rakastuu Marianneen.
* John Willoughby - Middletonien naapurin sukulainen, joka hurmaa Mariannen.
* Charlotte Palmer - Rouva Jenningsin tytär ja Lady Middletonin sisar.
* Thomas Palmer - Charlotte Palmerin aviomies.
* Lucy Steele - kaukaista sukua rouva Jenningsille, Edward Ferrarsin salainen kihlattu.
* Anne/Nancy Steele - Lucy Steelen sisar.
* Neiti Sophia Gray - varakas mutta pahansisuinen perijätär, jonka kanssa John Willoughby avioituu.
* Lordi Morton - Neiti Mortonin isä.
* Neiti Morton - varakas nainen, jonka rouva Ferrars haluaa poikansa naivan.
* Herra Pratt - Lucy Steelen setä ja Edwardin opettaja.
* Eliza Williams - Eversti Brandonin suojatti. Elizabeth Williamsin tytär.
* Elizabeth Williams - Eversti Brandonin aiempi rakkauden kohde, joka avioituu everstin vanhemman veljen kanssa.
* Rouva Smith - Willoughbyn täti.

## Lähteet

## Aiheesta muualla

*''Järki ja tunteet'' Gutenberg-projektissa
Casino da Póvoa

**Casino da Póvoa** sijaitsee Póvoa de Varzimin keskustassa, meren rannalla, 28 kilometriä Portosta pohjoiseen, Portugalissa. Kasino on auki joka päivä (paitsi jouluaattona ja joulupäivänä).

## Historia

Kasinon rakennustyöt aloitettiin vuonna 1930 ja se avattiin vuonna 1934.

## Toimilupa

Portugalissa kasinotoiminta on yksityisten yritysten liiketoimintaa ja se on tarkkaan lailla rajoitettua. Portugali on jaettu 10 alueeseen, jossa kasinotoimintaa voi harjoittaa. Toimiluvista käydään julkinen tarjouskilpailu. Valtio myöntää kasinoiden toimiluvat näille alueille määräajaksi korvausta vastaan.

Varzim Sol yhtiöllä on ollut toimilupa Casino da Póvoaan vuodesta 1975 lähtien. Varzim Sol yhtiön pääomistaja on Estoril Sol ryhmittymä, jolla on myös toimiluvat Casino Estoriliin ja Casino Lisboaan. Varzim Sol sai vuonna 2001 toimiluvan jatkon vuoteen 2023 sakka. Vuoden 2001 toimilupa maksoi 58 miljoonaa euroa. Kertakorvauksen lisäksi Varzim Sol maksaa vuosimaksua, jonka suuruus on 50% kasinon pelitoiminnan tuotosta.

## Pelitoiminta

Kasinossa on 650 peliautomaattia ja useita pelipöytiä, joissa pelataan rulettia, blackjackiä ja muita pelejä.

Vuonna 2007 kasinolla oli töissä 305 työntekijää.

## Muuta toimintaa

Kasinossa järjestetään myös konsertteja ja erilaisia gaalatilaisuuksia.

## Lähteet

## Aiheesta muualla
*Kasinon kotisivut  ja 
*Estoril Sol yhtiön kotisivut
Molveno

**Molveno** on kunta Trenton maakunnassa, Italiassa. Molveno sijaitsee Dolomiiteilla, ja on suosittu hiihtokohde.

Kunta sijaitsee Molvenojärven rannalla 864 metrin korkeudella merenpinnasta. Asukkaita kunnassa on 1&nbsp;143, ja pinta-ala on 35,2 neliökilometriä. Asutusta alueella on ollut jo neoliittisella kaudella.

Molveno sijaitsee parikymmentä kilometriä Trenton kaupungista luoteeseen.

## Lähteet

## Aiheesta muualla